KOMISSION ASETUS (EY) N:o 1404/94,
annettu 20 päivänä kesäkuuta 1994,
maatalouden varhaiseläketukea koskevasta yhteisön järjestelmästä annetun neuvoston asetuksen (ETY) N:o 2079/92 mukaisesti hyväksyttyjen ohjelmien rahoitusta koskevan seurannan yksityiskohtaisista säännöistä
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon maatalouden varhaiseläketukea koskevasta yhteisön järjestelmästä 30 päivänä kesäkuuta 1992 annetun neuvoston asetuksen (ETY) N:o 2079/92(1) ja erityisesti sen 10 artiklan,
sekä katsoo, että
talousarviota koskevasta kurinalaisuudesta 24 päivänä kesäkuuta 1988 tehdyn neuvoston päätöksen 88/377/ETY(2) ja erityisesti sen 6 artiklan mukaisesti komission on pantava täytäntöön tehokas hälytysjärjestelmä maataloutta koskevien ohjeiden noudattamisen takaamiseksi,
on tarpeen perustaa luotettava asetuksen (ETY) N:o 2079/92 täytäntöönpanon rahoituksen seurantajärjestelmä, joka mahdollistaa reagoinnin talousarvion kurinalaisuutta koskevan hälytysjärjestelmän rajoissa sekä niiden kustannusten kehityksen arvioinnin, jotka tulevat asetuksen (ETY) N:o 2079/92 mukaisesti hyväksyttyjen ohjelmien yhteydessä tehtävien maksusitoumusten monivuotisen luonteen vuoksi rasittamaan tulevia talousarvioita ja siten aiheuttamaan yhteisön talousarvioon menoja useiden vuosien ajaksi,
tähän tavoitteeseen tähdäten olisi seurantajärjestelmän perustuttava asetuksen (ETY) N:o 2079/92 mukaisesti hyväksyttyjen ohjelmien yhteydessä tehtäviin erillisiin maksusitoumuksiin ja säännöllisesti päivitettyihin lyhyen aikavälin kustannusarvioihin,
ohjelmien hyväksymispäätöksessä vahvistetaan tukien yhteisrahoitettava määrä ajanjaksolle 1993 1997, ja siihen sisältyy lauseke kyseisen määrän tarkistamisesta ohjelman tosiasiallisen täytäntöönpanon perusteella, minkä vuoksi näyttää olevan tarpeen, että kutakin hyväksyttyä ohjelmaa varten on oma seurantansa,
komission asetus (ETY) N:o 2061/93(3) kattaa edellä ilmoitetut tarpeet osittain, ja selvyyden vuoksi se olisi kumottava ja korvattava uudella asetuksella, ja
tässä asetuksessa säädetyt toimenpiteet ovat maatalouden rakenteita ja maaseudun kehittämistä käsittelevän komitean lausunnon mukaiset,
ON ANTANUT TÄMÄN ASETUKSEN:
1 artikla
Jäsenvaltioiden on toimitettava liitteessä I esitetyn taulukon mukaisesti tiedot tarvittaessa alueiden, joita koskee tavoite N:o 1, ja muiden alueiden mukaan eriteltyinä jokaisen asetuksen (ETY) N:o 2079/92 mukaisesti hyväksytyn ohjelman soveltamistilanteesta sellaisena kuin se on kunkin varainhoitovuoden huhtikuun 15 päivänä ja lokakuun 15 päivänä.
Kyseisten tietojen on oltava perillä komissiossa viimeistään 45 päivän kuluttua kyseisistä määräpäivistä.
2 artikla
Jäsenvaltioiden on niin ikään toimitettava komissiolle neljännesvuosittain arviot asetuksen (ETY) N:o 2079/92 mukaisista kustannuksista liitteessä II esitetyn taulukon mukaisesti.
Kyseisten arvioiden on oltava perillä komissiossa vastaavasti 31 päivänä maaliskuuta, 30 päivänä kesäkuuta, 30 päivänä syyskuuta ja 31 päivänä joulukuuta.
3 artikla
Kumotaan asetus (ETY) N:o 2061/93.
4 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 20 päivänä kesäkuuta 1994.